HR Službeni list Europske unije L 31/1

UREDBA KOMISIJE (EU) 2016/156

оd 18. siječnja 2016.

o izmjeni priloga II. i III. Uredbi (EZ) br. 396/2005 Europskog parlamenta i Vijeća u pogledu maksimalnih razina ostataka za boskalid, klotianidin, tiametoksam, folpet i tolklofos-metil u ili na određenim proizvodima

(Tekst značajan za EGP)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EZ) br. 396/2005 Europskog parlamenta i Vijeća od 23. veljače 2005. o maksimalnim razinama ostataka pesticida u ili na hrani i hrani za životinje biljnog i životinjskog podrijetla i o izmjeni Direktive Vijeća 91/414/EEZ (1), a posebno njezin članak 14. stavak 1. točku (a), članak 18. stavak 1. točku (b) i članak 49. stavak 2.,

budući da:

(1) Maksimalne razine ostataka (MRO) za boskalid, klotianidin, tiametoksam i tolklofos-metil utvrđene su u dijelu A Priloga III. Uredbi (EZ) br. 396/2005. MRO-ovi za folpet utvrđeni su u Prilogu II. i dijelu B Priloga III. toj Uredbi.

(2) Europska agencija za sigurnost hrane (dalje u tekstu: „Agencija”) dostavila je za boskalid obrazloženo mišljenje o postojećim MRO-ovima u skladu s člankom 12. stavkom 2. Uredbe (EZ) br. 396/2005 u vezi s njezinim člankom 12. stavkom 1. (2) Predložila je izmjenu definicije ostatka. Agencija je zaključila da u vezi sa svim MRO-ovima u postupku ocjenjivanja određene informacije nisu dostupne i da je potrebno da upravitelji rizikom izvrše daljnje razmatranje. Navela je da se može očekivati potencijal akumulacije ostataka boskalida u kulturama u plodoredu. Izračunala je MRO-ove kojima se taj potencijal akumulacije uzima odnosno ne uzima u obzir te je upraviteljima rizikom prepustila odabir prikladne opcije. Budući da nema rizika za potrošače, MRO-ove bi trebalo utvrditi u Prilogu II. Uredbi (EZ) br. 396/2005 na razini koju odredi Agencija, a kojom se uzima u obzir potencijal akumulacije. Ti će se MRO-ovi preispitati, a pri preispitivanju će se u obzir uzeti informacije koje budu dostupne unutar dvije godine od objave ove Uredbe.

(3) Agencija je za klotianidin dostavila obrazloženo mišljenje o postojećim MRO-ovima u skladu s člankom 12. stavkom 2. Uredbe (EZ) br. 396/2005 u vezi s njezinim člankom 12. stavkom 1. (3) Preporučila je da se snize MRO-ovi za pekan orahe, papaju, krumpir, rajčicu, papriku, patlidžan, slatki kukuruz, cvjetaču, lisnate kupusnjače, salatu, vrtnu krasuljicu, grah (svježi, bez mahuna), grašak (svježi, bez mahuna), svježa leća, sjemenke pamuka, sirak u zrnu, kakao i korijen cikorije. Za ostale je proizvode preporučila da se povise ili zadrže postojeći MRO-ovi. Agencija je zaključila da u pogledu MRO-ova za agrume, trešnje, stolno i vinsko grožđe, jagode, ananas, dinju, lubenicu, korabu i širokolisnu endiviju određene informacije nisu dostupne i da je potrebno da upravitelji rizikom izvrše daljnje razmatranje. Budući da nema rizika za potrošače, MRO-ove za te proizvode trebalo bi utvrditi u Prilogu II. Uredbi (EZ) br. 396/2005 na postojećoj razini ili na razini koju odredi Agencija. Ti će se MRO-ovi preispitati, a pri preispitivanju uzet će se u obzir informacije koje budu dostupne unutar dvije godine od objave ove Uredbe.

(4) Agencija je za tiametoksam dostavila obrazloženo mišljenje o postojećim MRO-ovima u skladu s člankom 12. stavkom 2. Uredbe (EZ) br. 396/2005 u vezi s njezinim člankom 12. stavkom 1. (4) Predložila je da se izmjeni definicija ostatka i preporučila da se snize MRO-ovi za pekan orahe, jezgričavo voće, breskve, stolne masline, banane, papaju, krumpir, stočnu korabu, slatki kukuruz, cvjetaču, kelj pupčar, glavati kupus, lisnate kupusnjače, grah (svježi, s mahunama i bez njih), grašak (svježi, bez mahuna), svježu leću, mahunarke, sjemenke lana, kikiriki, sjemenka maka, sjemenke suncokreta, sjemenke uljane repice, soju, sjemenke gorušice, sjemenke pamuka, bučine sjemenke, šafraniku, sjemenke borača, zubasti lanak, sjemenke konoplje, ricinus, masline za proizvodnju ulja, zob u zrnu, raž u zrnu, kakao, šećernu repu (korijen), svinjetinu (mišić, jetra, bubreg), govedinu (mišić, jetra, bubreg), ovčetinu (mišić, jetra, bubreg) i kozetinu (mišić, jetra, bubreg). Za ostale je proizvode preporučila da se povise ili zadrže postojeći MRO-ovi. Agencija je zaključila da u pogledu MRO-ova za agrume, marelice, trešnje, stolno i vinsko grožđe, jagode, ananas, dinju, lubenicu i širokolisnu endiviju određene informacije nisu dostupne i da je potrebno da upravitelji rizikom izvrše daljnje razmatranje. Budući da nema rizika za potrošače, MRO-ove za te proizvode trebalo bi utvrditi u Prilogu II. Uredbi (EZ) br. 396/2005 na postojećoj razini ili na razini koju odredi Agencija. Ti će se MRO-ovi preispitati, a pri preispitivanju uzet će se u obzir informacije koje budu dostupne unutar dvije godine od objave ove Uredbe.

(5) Agencija je za folpet dostavila obrazloženo mišljenje o postojećim MRO-ovima u skladu s člankom 12. stavkom 2. Uredbe (EZ) br. 396/2005 u vezi s njezinim člankom 12. stavkom 1. (5) Predložila je izmjenu definicije ostatka. Preporučila je da se povećaju ili zadrže postojeći MRO-ovi za određene proizvode. Agencija je zaključila da u pogledu MRO-ova za jagode, stolne masline, krumpir, rotkvice, bijeli korijen, rajčicu, dinju, masline za proizvodnju ulja, ječam u zrnu, pšenicu u zrnu, hmelj (sušeni), perad (meso, mast, jetra) i ptičja jaja određene informacije nisu dostupne i da je potrebno da upravitelji rizikom izvrše daljnje razmatranje. Budući da nema rizika za potrošače, MRO-ove za te proizvode trebalo bi utvrditi u Prilogu II. Uredbi (EZ) br. 396/2005 na postojećoj razini ili na razini koju odredi Agencija. Ti će se MRO-ovi preispitati, a pri preispitivanju uzet će se u obzir informacije koje budu dostupne unutar dvije godine od objave ove Uredbe. Agencija je zaključila da u pogledu MRO-ova za češnjak, luk, ljutiku, mladi luk, korabu, salatu, širokolisnu endiviju, špinat i grah (svježi, bez mahuna) informacije nisu dostupne i da je potrebno da upravitelji rizikom izvrše daljnje razmatranje. MRO-ove za te proizvode trebalo bi utvrditi na posebnoj granici određivanja.

(6) Agencija je za tolklofos-metil dostavila obrazloženo mišljenje o postojećim MRO-ovima u skladu s člankom 12. stavkom 2. Uredbe (EZ) br. 396/2005 u vezi s njezinim člankom 12. stavkom 1. (6) Agencija je preporučila da se zadrže MRO-ovi za krumpir. Zaključila je da u pogledu MRO-ova za rotkvice, brokulu, cvjetaču, kelj pupčar, glavati kupus, matovilac, salatu, širokolisnu endiviju, vrtnu grbicu, baricu, rikolu, crvenu gorušicu te lišće i klice kupusnjača određene informacije nisu dostupne i da je potrebno da upravitelji rizikom izvrše daljnje razmatranje. Budući da nema rizika za potrošače, MRO-ove za te proizvode trebalo bi utvrditi u Prilogu II. Uredbi (EZ) br. 396/2005 na postojećoj razini ili na razini koju odredi Agencija. Ti će se MRO-ovi preispitati, a pri preispitivanju uzet će se u obzir informacije koje budu dostupne unutar dvije godine od objave ove Uredbe. Agencija je zaključila da u pogledu MRO-ova za stočnu korabu, repu, pekinški kupus, kelj, korabu, celer, svinjetinu (mišić, masno tkivo, jetra, bubreg), govedinu (mišić, masno tkivo, jetra, bubreg), ovčetinu (mišić, masno tkivo, jetra, bubreg), kozetinu (mišić, masno tkivo, jetra, bubreg), perad (mišić, masno tkivo, jetra), mlijeko (kravlje, ovčje, kozje) i ptičja jaja informacije nisu dostupne i da je potrebno da upravitelji rizikom izvrše daljnje razmatranje. MRO-ove za te proizvode trebalo bi utvrditi na posebnoj granici određivanja.

(7) Za proizvode za koje nije odobrena upotreba predmetnog sredstva za zaštitu bilja i za koje ne postoje uvozna odstupanja ili maksimalne razine ostataka iz Codexa (CXL) MRO-ove bi trebalo utvrditi na posebnoj granici određivanja ili bi se trebala primjenjivati zadana vrijednost MRO-a, kako je utvrđena člankom 18. stavkom 1. točkom (b) Uredbe (EZ) br. 396/2005.

(8) Komisija je u vezi s potrebom prilagođavanja određenih granica određivanja zatražila mišljenje referentnih laboratorija Europske unije za ostatke pesticida. Ti su laboratoriji u pogledu više tvari zaključili da je zbog tehnološkog razvoja za određene proizvode potrebno utvrditi posebne granice određivanja.

(9) Na temelju obrazloženih mišljenja Agencije i uzimajući u obzir čimbenike relevantne za pitanje koje se razmatra, potrebne izmjene MRO-ova ispunjavaju uvjete iz članka 14. stavka 2. Uredbe (EZ) br. 396/2005.

(10) Preko Svjetske trgovinske organizacije od trgovačkih partnera Unije zatraženo je mišljenje o novim MRO-ovima te su njihove napomene uzete u obzir.

(11) Uredbu (EZ) br. 396/2005 trebalo bi stoga na odgovarajući način izmijeniti.

(12) Kako bi se omogućilo uobičajeno stavljanje na tržište, prerada i potrošnja proizvoda, ovom Uredbom trebalo bi utvrditi prijelazne odredbe za proizvode koji su proizvedeni prije izmjene MRO-ova i za koje postoje informacije koje pokazuju da je zadržana visoka razina zaštite potrošača.

(13) Državama članicama, trećim zemljama i subjektima u poslovanju s hranom trebalo bi ostaviti razuman rok prije početka primjene izmijenjenih MRO-ova kako bi se mogli pripremiti za ispunjavanje novih uvjeta koji proizlaze iz izmjene MRO-ova.

(14) Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

DONIJELA JE OVU UREDBU:

Članak 1.

Prilozi II. i III. Uredbi (EZ) br. 396/2005 mijenjaju se u skladu s Prilogom ovoj Uredbi.

Članak 2.

Uredba (EZ) br. 396/2005 kako je glasila prije nego što je izmijenjena ovom Uredbom nastavlja se primjenjivati na proizvode koji su proizvedeni prije 26. kolovoza 2016.

Članak 3.

Ova Uredba stupa na snagu dvadesetog dana od dana objave u Službenom listu Europske unije.

Primjenjuje se od 26. kolovoza 2016.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 18. siječnja 2016. Za Komisiju Predsjednik Jean-Claude JUNCKER

(1) SL L 70, 16.3.2005., str. 1.

(2) EFSA (European Food Safety Authority), 2014. Reasoned opinion on the review of the existing maximum residue levels (MRLs) for boscalid according to Article 12 of Regulation (EC) No 396/2005. EFSA Journal 2014.;12(7):3799, 127 str.

(3) EFSA (European Food Safety Authority), 2014. Reasoned opinion on the review of the existing maximum residue levels (MRLs) for clothianidin and thiamethoxam according to Article 12 of Regulation (EC) No 396/2005. EFSA Journal 2014.;12(12):3918, 120 str. doi:10.2903/j.efsa.2014.3918.

(4) EFSA (European Food Safety Authority), 2014. Reasoned opinion on the review of the existing maximum residue levels (MRLs) for clothianidin and thiamethoxam according to Article 12 of Regulation (EC) No 396/2005. EFSA Journal 2014.;12(12):3918, 120 str. doi:10.2903/j.efsa.2014.3918.

(5) EFSA (European Food Safety Authority), 2014. Reasoned opinion on the review of the existing maximum residue levels (MRLs) for folpet according to Article 12 of Regulation (EC) No 396/2005. EFSA Journal 2014.;12(5):3700, 55 str.

(6) European Food Safety Authority, 2014. Reasoned opinion on the review of the existing maximum residue levels (MRLs) for tolclofos-methyl according to Article 12 of Regulation (EC) No 396/2005. EFSA Journal 2014.;12(12):3920, 42 str.